**Päivystysaikaisten radiologisten päivystystutkimusten indikaatiot**

– Kriittisesti sairaiden potilaiden tutkimukset tulee saada tehtyä ilman turhia viivytyksiä. Muut päivystykselliset / kiireelliset työt tehdään päivystävän radiologin asettamassa järjestyksessä.

– Kiireellisyyden arvio perustuu lähetetietoihin joten lähetetietojen tulee olla hyvät.

– Sädetutkimusten suhteen sovelletaan Säteilyasetuksen edellyttämää oikeutusarviointia.

– Radiologiset tutkimukset jaetaan lääketieteellisin indikaatioin välittömästi tehtäviin päivystystutkimuksiin, päivystystutkimuksiin (24t), kiireellisiin tutkimuksiin (seuraavana arkipäivänä-3 vrk) ja elektiivisiin tutkimuksiin.

– Radiologisen yksikön tulee huolehtia, että virka-aikaista kuvauskapasiteettia on riittävästi, jotta sairaalan osastojen päivystys- ja kiireelliset tutkimukset saadaan tehtyä virka-aikana. Sairaalan potilaat ovat usein vaikeasti sairaita ja heidän kuvantamisdiagnostiikkansa saattaa vaatia erityisosaamista jota on parhaiten saatavilla virka-aikaan. Sairaalan osastoilta kotiutuvia potilaita ei pääsääntöisesti kuvata päivystyksellisesti.

– Vaativat kuvantaohjatut toimenpiteet on pyrittävä siirtämään virka-ajalle, jolloin riittävä erikoisalaosaaminen on käytettävissä.

– Päivystyspoliklinikan potilaiden tutkimuksia on syytä tehdä lievimmillä indikaatioilla kuin sairaalan potilaiden tutkimuksia. Perusteena tälle on se, että päivystyspoliklinikoiden potilaiden kohdalla radiologinen tutkimus vaikuttaa oleellisesti siihen, että otetaanko potilas sairaalaan vai voidaanko hänet kotiuttaa.

– Paikallisesti voidaan sopia toimintatavoista (esim. NOP = nopea potilas), joissa päivystyspoliklinikan potilaan nopean hoitoprosessin kannalta välttämätön röntgenkuvaus tai uä-tutkimus saadaan tehtyä kiireellisesti. Tämä ei kuitenkaan ohita lääketieteellisten indikaatioiden mukaan määräytyvää kiireellisyysluokitusta.

– Sairaalakohtaisesti voidaan luoda listauksia niistä indikaatioista millä tutkimusten/toimenpiteiden tekeminen on indisoitua päivystysaikaan. Tähän vaikuttaa sairaalan koko (yo-sairaala/keskussairaala), väestövastuualueen koko, sairaalan kliinisten alojen toimintatavat, radiologien päivystyksen malli (työpaikkapäivystys/vapaamuotoinen päivystys). On huomioitava, että listaukset ovat ohjeellisia ja tarvittaessa kuvausajankohta tulee arvioida tapauskohtaisesti.

Suomen Päivystys- ja Traumaradiologit ovat luoneet yleisluontoisen listauksen päivystystutkimusten indikaatioista. Tätä listausta voi käyttää apuna/pohjana alueellisten/omien sairaaloiden listausten laatimisessa. Tämä suositus on päivitetty 12/2022.